কয়েকজন দোকানদার ও কর্মচারী জানান, বেলা ১১টা থেকে দোকান বন্ধ আছে। ধাওয়া-পাল্টাধাওয়ায় আতঙ্ক ছড়িয়ে পড়েছে। এলিফ্যান্ট রোড ও বাটা সিগন্যাল এলাকায় বড় বড় শপিংমলের দোকান মালিক ও কর্মকর্তারা শাটার নামিয়ে ভেতরে অবস্থান নেন। তাদেরও সন্দেহ করে ধাওয়া দিয়ে ইটপাটকেল ছুড়তে থাকে ছাত্রলীগের নেতাকর্মীরা। এমনকি মসজিদের গেটেও ইট-পাটকেল নিক্ষেপ করে। তারা এভাবে হাতিরপুল কাঁচাবাজার হয়ে ইস্টার্ন প্লাজা পর্যন্ত ধাওয়া দেয়। হাতিরপুল এলাকায় ছাত্রদলের কেন্দ্রীয় সহসভাপতি আলমগীর হাসান সোহান কয়েকজন নেতাকর্মী নিয়ে আড্ডা দিচ্ছিলেন। ছাত্রলীগ ও পুলিশ ধাওয়া দিলে তারা নিরাপদ আশ্রয়ে ছুটতে থাকেন। পুলিশের ছোড়া টিয়ারশেলে আহত হন আলমগীর হাসান সোহান। তার মাথায় আঘাত লাগলে প্রাথমিক চিকিৎসা নিয়ে বাসায় ফেরেন বলে তিনি জানান। বিকেল ৪টা পর্যন্ত সায়েন্সল্যাব এলাকা, বাটা সিগন্যাল থেকে হাতিরপুল বাজারের দিকে আসা সড়কের দু’পাশের দোকানগুলোও বন্ধ দেখা গেছে।